מיקרוסופט מציגה מתאם אלחוטי למסך (Wireless Display Adapter) חדש שאמור לעזור למשתמשי ווינדוס 10 לשדר את תוכן מסך הסמארטפון, טאבלט או לפטופ שלהם אל מסך מחשב או טלוויזיה.
מדובר בגרסה של מיקרוסופט ל-Chromecast של גוגל, מתאם אלחוטי אותו מחברים לטלוויזיה ומכשירים התומכים בתקן יכולים לשתף את תוכן המסך שלהם אל מכשיר היעד. כלומר, אם אתם רוצים לחלוק את התמונות שצילמתם בחופשה האחרונה שלכם בחו”ל, במקום שכולם יצטופפו מול המסך הקטן תוכלו “לשלוח” אותן אל מסך הטלוויזיה בעזרת המתאם האלחוטי.
יספק הפעם את הסחורה?
בדומה לדור הקודם של המוצר מ-2014, גם המתאם האלחוטי החדש משתמש בטכנולוגיה Miracast, אך הפעם יש לו כמה קלפים חדשים בשרוול. מיקרוסופט טוענת כי הגרסה החדשה מגיעה עם ביצועים משופרים, מה שאמור להתבטא בפחות עיכובים ו”לאגים” בהעברת המידע בין המכשיר הנייד למסך. הדור הקודם של המתאם האלחוטי סבל קשות מבעיות מסוג זה ומיקרוסופט טוענת שטיפלה בבעיה.
“היום אנחנו מכריזים על הדור הבא של המתאם האלחוטי של מיקרוסופט למסכים”, נכתב בבלוג הרשמי של ווינדוס בנושא. “הוא מגיע עם הפיצ’רים והפונקציות הטובים ביותר של הדור הראשון מצד אחד ועם פחות עיכובים בתקשורת מצד שני”.
מיקרוסופט משוכנעת שהמתאם האלחוטי החדש יעשה הפעם את העבודה כשורה. החברה מבססת את דבריה על פידבקים שקיבלה מאנשים שכבר התנסו במכשיר, חלקם סטודנטים וחלקם בעלי מקצוע רלוונטים, לפיהם הם מרוצים מאוד מהעובדה כי מדובר במכשיר קטן, קל מאוד לתפעול ואינו זקוק לחיבור אינטרנט זמין כדי לפעול.
המתאם האלחוטי החדש ינחת על מדפי החנויות ברחבי קנדה וארצות הברית ב-1 במרץ. ניתן יהיה להזמין אותו החל מהימים הקרובים דרך האתר אמזון, Best Buy והחנות הוירטואלית של מיקרוסופט תמורת 49.95 דולר ליחידה, שהם בערך 190 שקל. קחו בחשבון שמסך הטלוויזיה שלכם חייב לתמוך בחיבור USB כדי שהמתאם יעבוד, אז אם הטלוויזיה שברשותכם ישנה יחסית יש לכם תירוץ טוב להשיג אחת חדשה.
5 תגובות על "ה׳כרומקאסט׳ של מיקרוסופט זוכה לדגם חדש"
אכן מנסיון איתו הדגם הראשון סבל מקיטועים .
לא עושים משלוחים לארץ.
מישהו הצליח להזמין?
אתם יכולים לעשות על זה סקירה ?